ועדת החקירה הפרלמנטרית בנושא האלימות בספורט, כנסת 16, פרוטוקול מספר 18, 2005-06-27 12:45

אבשלום וילן: אני מתכבד לפתוח את הישיבה המסכמת של ועדת החקירה הפרלמנטרית בנושא האלימות בספורט.

אבשלום וילן: חילקנו לכם חוברות עם הדוח המסכם של הוועדה.

אבשלום וילן: בכוונה החלטתי להוציא חוברת מצומצמת, לא רחבה, עם עיקרי ההמלצות.

אבשלום וילן: תיכף אסביר אותה בכמה מילים.

אבשלום וילן: הוועדה הוקמה לפני 4 שנים על-ידי מליאת הכנסת בעקבות פנייה של מנהלי קבוצות בליגת העל, שטענו שאם האלימות הזאת תימשך יש סכנה לחיי אדם.

אבשלום וילן: לאחר שעבדנו כ-4 שנים, חקרנו והעמקנו בנושא האלימות בספורט בכלל, ובכדורגל בפרט – אמנם דנו גם באירועי כדורסל ובענפים אחרים – אני מוכרח להגיד שעסקנו למעשה בשני נושאים עיקריים.

אבשלום וילן: הנושא הראשון, דה-לגיטימציה של האלימות, על-ידי פרסום והבאה למודעות הציבורית וחשיפה לאור השמש.

אבשלום וילן: הנושא השני שנמצא בתחום סמכותנו, שינויי חקיקה.

אבשלום וילן: הוועדה הזאת יזמה שני סבבים של שינויי חקיקה.

אבשלום וילן: זה התחיל בהורדת גדרות באצטדיונים ויסתיים בשבוע הבא כאשר אני מניח שהכנסת תאשר פה אחד בקריאה שנייה ושלישית את שינויי החקיקה החדשים.

אבשלום וילן: הצעת החוק החדשה עיקרה קביעת עונש מרבי של 3 שנות מאסר על הכנסת אמצעי לחימה למגרשים; הרחקה מהמגרשים באמצעות שוטרים, ומהיום גם על-ידי סדרנים, מצלמות וידיאו וכולי – אם היום אדם יכול להיות מורחק עד שנה מהמגרשים, על-פי הצעת החוק יורחק עד 3 שנים; אנחנו עומדים להיות אחת המדינות הראשונות בעולם בהן תהיה חקיקה ברורה כנגד קריאות גזעניות.

אבשלום וילן: מי שינהם כלפי שחורי-עור או יצעק "מוות לערבים" או "מוות ליהודים" יסתכן בשנת מאסר.

אבשלום וילן: אלה שינויי החוק העיקריים.

אבשלום וילן: עלינו לפעול בצורה משולבת לאורך כל השרשרת.

אבשלום וילן: השרשרת מתחילה בחינוך, וכפי שיציגו כאן אנשי משרד החינוך נעשו לא מעט דברים בעקבות דיוני הוועדה; עוברת דרך הגופים הוולונטריים – ההתאחדות לכדורגל, איגוד הכדורסל, שאגב בעקבות דיוני הוועדה שינו את התקנונים שלהם ברוח הדיונים שהיו כאן; עוברת דרך החקיקה; דרך אכיפת המשטרה; דרך השיפוט; ועד לנושאים משלימים, כמו ההצעה שלנו להקמת מינהלת אוהדים על-יד ההתאחדות לכדורגל, עם הקבוצות, כפי שזה נעשה באנגליה; עבור דרך ההמלצות שלנו בתחום התקשורתי, על טיפול התקשורת בנושא; ובעיקר שדרוג רציני של תשתית האצטדיונים.

אבשלום וילן: אני מעריך שאם נפעל במשותף בכל המכלול הזה, בכל הזרועות בעת ובעונה אחת, יש סיכוי להתקדם.

אבשלום וילן: אם לא נעשה כן, אני כותב בדוח בדברי הפתיחה: "אני חש חובה להתריע, כי אם לא יינקטו מיידית, במהירות ובתקיפות, עיקרי הצעדים המומלצים על-ידי הוועדה – נהיה עדים לאסון או שורת אסונות בכדורגל הישראלי שיעלו בחיי אדם.

אבשלום וילן: מה שקרה באנגליה יקרה גם כאן, וחבל שלא נלמד מניסיונם של אחרים ונאלץ לחזור על הטרגדיה בעצמנו.

אבשלום וילן: " במשך 4 שנים ישבנו על המדוכה.

אבשלום וילן: לאחר 8 חודשים הוצאנו דוח ביניים.

אבשלום וילן: בדוח הזה אמרנו מה שכרגע חזרתי עליו במהירות, אלה ששת הנושאים העיקריים בהם צריך לטפל.

אבשלום וילן: לאחר מכן במשך 3 שנים בדקנו קטע-קטע, גם לאור האירועים שהתרחשו, וחידדנו כל הזמן את ההמלצות.

אבשלום וילן: הוועדה הזאת מסיימת היום את תפקידה.

אבשלום וילן: בקרוב תוקם ועדת משנה במסגרת ועדת החינוך, התרבות והספורט של הכנסת שתמשיך לעקוב אחר ביצוע המסקנות ותלווה את הנושא, כדי לא לאבד את ההיבט הציבורי שעליו דיברתי.

אבשלום וילן: אבל ברור לגמרי, כי אם לא יהיה כאן מהלך כולל אנחנו נמשיך לדבר ולא נעבור לפן המעשי.

אבשלום וילן: מבחינת הפן המעשי, צריך לדעת, נעשו כמה דברים.

אבשלום וילן: לדוגמה, שינויי החקיקה והתקנות שאפשרו את הסרת הגדרות ב"בלומפילד", ב"קריית אליעזר" וברמת-גן.

אבשלום וילן: רק הבוקר נפגשתי עם מנהלי אצטדיונים שדרשו להסיר את הגדרות ב"טדי".

אבשלום וילן: אוהדי ביתר ירושלים, היציע המזרחי המפורסם והיציע המערבי – אין שום סיבה שבעולם, אם הם לא קופצים אל תוך המגרש ב"בלומפילד", שהם יקפצו למגרש ב"טדי".

אבשלום וילן: בשינויי החקיקה שכבר עשינו, כניסה למגרש היא עבירה פלילית, אנשים מסתכנים במאסר.

אבשלום וילן: לכן אני מקווה שעד העונה הבאה הגדרות יוסרו ב"טדי" וגם באשקלון ובמקומות אחרים.

אבשלום וילן: עלינו להבין שכאשר נותנים תנאים הוגנים וסבירים לקהל האנשים מתנהגים בהתאם.

אבשלום וילן: בהיכל התרבות לא קופצים לבמה.

אבשלום וילן: אם יהיו מגרשים מטופחים ואצטדיונים מסודרים, כפי שאנחנו ממליצים, עם שירותים לנשים, עם אפשרות שילדים יבואו וייהנו, לא יקפוץ קהל למגרשים.

אבשלום וילן: לכן צריך להשלים את מהלך הסרת הגדרות.

אבשלום וילן: אנחנו ממליצים על הקמת קרן של 300 מיליון שקלים לשדרוג האצטדיונים.

אבשלום וילן: אני לא אומר שמחר יהיה כאן "סן סירו" וגם לא האצטדיון של פיינורד רוטרדם, וגם לא "המרקאנה", אבל אין ספק שבכספי המועצה להסדר ההימורים בספורט, שתקציבה השנתי כ-900 מיליון שקלים, מוכרחים להקים את הקרן הזאת ויחד עם גורמי מימון פרטיים צריך לשדרג את האצטדיונים, בדיוק כמו במודל האנגלי.

אבשלום וילן: אם זה יתבצע הקהל יבוא, ירגיש טוב, ייהנה ואפשר יהיה להתקדם.

אבשלום וילן: אני חוזר אל תחום החקיקה.

אבשלום וילן: כאשר נפצע אדהם שביטה בדקנו את החוק והסתבר שיש בו לקונה.

אבשלום וילן: חוק הבטיחות במקומות ציבוריים לא כיסה את נושא הכנסת אמצעי לחימה למגרשים.

אבשלום וילן: יותר מזה, היו לנו כאן הצעות לאפשר הכנסת אבוקות וסוגים אחרים של פירוטכניקה למגרשים.

אבשלום וילן: בדקנו באירופה ומצאנו שכמעט בשום מקום דבר כזה לא אושר, ואיפה שזה נבדק לא המשיכו בזה.

אבשלום וילן: ראינו שרקטה וחזיז כמעט הורגים, אנחנו מכירים את זה היטב, ואנחנו יודעים מה עושים רימוני עשן באצטדיונים לאנשים שיש להם קשיי נשימה.

אבשלום וילן: בוודאי חשתם בבלומפילד או אפילו במקומות קטנים יותר איזה מחנק נוצר כאשר פותחים רימוני עשן.

אבשלום וילן: משרד המשפטים ממליץ להטיל עונש של 3 שנות מאסר על מי שיכניס אמצעי לחימה למגרשים.

אבשלום וילן: החוק כבר מוכן לקריאה שנייה ושלישית ובתוך 10 ימים תהליך החקיקה יסתיים.

אבשלום וילן: גזענות – לראשונה בהיסטוריה של מדינת ישראל קריאות גזעניות, קריאות כנגד כהי-עור עונשן יהיה עד שנת מאסר.

אבשלום וילן: זה מהפך.

אבשלום וילן: אנחנו מובילים את כל השינויים הללו כדי ליצור הרתעה.

אבשלום וילן: הרתעה תהיה כאשר המתפרעים הראשונים ייכנסו לבתי-סוהר בשל אלימות במגרשים, אז אנשים יעשו חושבים פעמיים.

אבשלום וילן: אני לא נאיבי לחשוב שהרתעה מספיקה, מוכרח להיות תהליך חינוכי – ותיכף ד"ר שוקי דקל ידבר עליו.

אבשלום וילן: דעו לכם, הבעיה מתחילה היום בהורים, כאשר כל משפחה שבנה בן ה-9 או ה-10 משחק כדורגל בטוחה שאצלה בבית גדל יוסי בניון הבא, ואם לא יוסי בניון אז לפחות אייל ברקוביץ, ולכן ההורים הם הגורם האלים מספר אחד בליגות הילדים ובליגות הנמוכות.

אבשלום וילן: אנחנו ממליצים בדוח על שורת מהלכים בתחום החינוכי כדי להוביל מהלך חינוכי מקביל.

אבשלום וילן: אבל לא די במהלך חינוכי ולא די בחקיקה.

אבשלום וילן: יש לנו שורת המלצות למשטרה לגבי האכיפה, שבחלקן כבר בוצעו ובחלקן עדיין לא מבוצעות.

אבשלום וילן: אנחנו מציעים להקים יחידת מודיעין משטרתית ולטפל בכל נושא ההימורים הבלתי חוקיים.

אבשלום וילן: השוק הזה מגיע, על-פי האינפורמציה שנאספה על-ידי הוועדה, ל-14 מיליארד שקלים בשנה.

אבשלום וילן: ישב כאן מפכ"ל המשטרה והודה שהמשטרה לא העלתה את זה לראש סדר העדיפויות ושהנושא אינו מטופל.

אבשלום וילן: אנחנו דורשים לטפל בנושא ההימורים הבלתי חוקיים ולאכוף ככל הניתן, כולל שדרוג היחידות שנשלחות למגרשים, כולל דרישה ששוטרים יסתכלו על הקהל ולא על המשחק, שורה שלמה של המלצות בתחום המשטרה.

אבשלום וילן: אני מוכרח לציין מניסיוננו שהמשטרה התחילה לפעול על-פי החוקים החדשים, ואני מקווה שהם יפרטו על כך בהמשך, ועל-פי התקנות החדשות גם סדרנים יוכלו לפעול.

אבשלום וילן: לא לכל המקומות הוכנסו עדיין מצלמות וידיאו.

אבשלום וילן: על-פי תיקוני החוק שהכנסנו מצלמות וידיאו במגרשים הן היום ראיה קבילה.

אבשלום וילן: יש לנו בעיה, אני לא מתבייש לומר, עם מערכת המשפט.

אבשלום וילן: השופטים עד היום שפטו בעיקר במידת הרחמים.

אבשלום וילן: 4 פעמים הזמנו את מנהל בתי-המשפט לדיוני הוועדה.

אבשלום וילן: פרקליטת המדינה, היום שופטת בית-המשפט העליון, השופטת עדנה ארבל היתה בדיוני הוועדה.

אבשלום וילן: דרשנו ממערכת המשפט להתייחס לנושאים הללו בחומרה הראויה.

אבשלום וילן: לצערי עד היום זה לא קרה.

אבשלום וילן: אבל אם כל השרשרת הזאת תעבוד במשותף יש סיכוי להתקדם.

אבשלום וילן: אנחנו ממליצים על הקמת מינהלת אוהדים על-יד ההתאחדות לכדורגל.

אבשלום וילן: מה שטוב באנגליה, טוב גם כאן.

אבשלום וילן: לקבוצה אנגלית יש 40,000-50,000 אוהדים רשומים, כל אחד עם כרטיס אוהד, ששמותיהם נמצאים במחשב, וכאשר קבוצה כזאת יוצאת חוגי האוהדים הם שמדווחים על האוהדים הבעייתיים שיש לפקוח עליהם עין, ולעתים משגיחים עליהם בעצמם.

אבשלום וילן: שמעתי הבוקר שגם בקבוצת בני סכנין עשיתם ניסיון דומה, להחזיק את קבוצות המתפרעים על-ידי חוג האוהדים שלכם.

אבשלום וילן: הנושא הזה נמצא עדיין בחיתוליו בארץ.

אבשלום וילן: מוכרחים למסד אותו ולהשקיע בו הרבה מחשבה, ובעיקר יוזמה.

אבשלום וילן: הצענו להתאחדות לכדורגל לקחת את זה על עצמה.

אבשלום וילן: הם קיבלו אותנו בצורה חיובית ומנומסת, עם כוס קפה, אבל מעבר לזה לא הרימו את הכפפה.

אבשלום וילן: אנחנו קוראים להתאחדות לכדורגל להרים את הכפפה.

אבשלום וילן: זה יכול להיות אחד הכלים החשובים, היעילים והחזקים כדי להבטיח התנהגות נאותה של האוהדים וגם לתת ליווי נכון לקבוצה, כולל גם בנושאים המסחריים, שלא אכנס אליהם כרגע.

אבשלום וילן: בשני הפרמטרים העיקריים שהזכרתי שהוועדה היתה מופקדת עליהם – גם שינויי חקיקה וגם יצירת מודעות ציבורית – בגדול התקדמנו.

אבשלום וילן: אני לא יכול לומר שהצלחנו ליצור אינטגרציה של כל הגורמים.

אבשלום וילן: רצון טוב קיים, אבל אין מערכת כוללת שעובדת כיד אחת נגד האלימות בספורט.

אבשלום וילן: פעמים רבות מְתַרצים את זה בכך שיש בעצם אלימות גם בחוץ, היא נמצאת בכל מקום ולכן הכדורגל הוא רק ראי שלה.

אבשלום וילן: זה נכון ולא נכון.

אבשלום וילן: באנגליה יש בעיות שכרות קשות בהרבה מאשר אצלנו, בטורקיה החברה לא פחות אלימה, בגרמניה היסטורית היו תופעות קשות מאוד של אלימות, וגם היום יש שם תנועות ניאו-נאציות ושנאת זרים, ובכל אופן במקומות האלה מתמודדים עם האלימות בכדורגל ומגיעים לתוצאות.

אבשלום וילן: הכדורגל והכדורסל הם אמצעי הבידור הפופולריים ביותר בעולם, וגם בארץ.

אבשלום וילן: אני מוכרח לציין את איגוד הכדורסל, שלאחר כל דיון כאן שנגע אליהם הלכו הביתה, עשו שיעורי בית והסיקו מסקנות.

אבשלום וילן: נכון שבכדורסל קל יותר לשלוט מאשר בכדורגל.

אבשלום וילן: בכדורגל מעורבים הרבה מאוד רגשות, הרבה מאוד יצרים ובעיקר הפופולריות שלו חוצה את כל השכבות החברתיות ואת כל שכבות האוכלוסייה, ועל הכדורגל "מתלבשים" כל הקונפליקטים שאנחנו מכירים בחברה הישראלית.

אבשלום וילן: אבל זה לא אומר שאי אפשר לנקות את הכדורגל מהאלימות.

אבשלום וילן: אני חושב שאפשר.

אבשלום וילן: הדוח הזה הוא מאוד תמציתי ומאוד יבש, אבל מסמן במדויק את הקווים, מה צריך לעשות.

אבשלום וילן: אני מתנגד לכך שהמחוקק או הממשלה יתערבו לקבוצות, למועדונים ולהתאחדות לכדורגל בתחום עשייתם.

אבשלום וילן: אמרתי לאורך כל 4 השנים שמוכרחים לשמור על הוולונטריות של העוסקים בספורט.

אבשלום וילן: ועדת החקירה הפרלמנטרית, ועדת החינוך של הכנסת וועדת הכלכלה לא באים להחליף את ההתאחדות לכדורגל.

אבשלום וילן: אבל ההתאחדות לכדורגל מוכרחה להוכיח רצינות.

אבשלום וילן: אני מקווה מאוד שיבואו לכדורגל אנשים טובים בהתנדבות – ראיתי בשבוע האחרון כל מיני הצעות מעניינות – להנהלות ולגופים הציבוריים המלווים את הכדורגל וישימו להם למטרה לנקות את האלימות.

אבשלום וילן: כתבנו פרק שלם, מה אנחנו מצפים מההנהלות, מה אנחנו מצפים מהמאמנים, מה אנחנו מצפים מהשחקנים.

אבשלום וילן: ישב כאן יוסי אבוקסיס ואמרנו לו: תנועה אחת לא נכונה שלך במגרש כתגובה להחלטת שופט מגיעה אל מאות אלפים צופים בטלוויזיה ויוצרת אחרי זה לא מעט גלי ריקושטים של אלימות.

אבשלום וילן: לכן האחריות על מי שחיים מהענף, מתפרנסים מהענף ובעצם מחזיקים אותו גדולה הרבה יותר.

אבשלום וילן: אני מקווה מאוד שבאמצעות החקיקה הזאת נוכל להתמודד גם עם בעיית האחריות השילוחית, שהעלו בעלי הקבוצות ומנהלי הקבוצות לא פעם ולא פעמיים.

אבשלום וילן: בסופו של דבר צריך להבין, האלימות בכדורגל היא סרטן המכלה את כל המערכת.

אבשלום וילן: אני יודע שיש דרגות בקודש, ואני יודע שסטטיסטית בשנים האחרונות המצב כאילו קצת יותר טוב, אבל אני מסכם את הדוח הזה ואת מה שיש בתוכו באמירה שהקראתי לכם בהתחלה.

אבשלום וילן: אסור שנחכה שיקרו כאן שני אסונות, כמו שקרו באנגליה, עם עשרות הרוגים, שאז האנגלים התעוררו ובנו אצטדיונים ופיתחו את המודל שאנחנו מעתיקים כאן היום וביצעו שינויי חקיקה ובעצם הצליחו בגדול להדביר את האלימות מהמגרשים.

אבשלום וילן: בשוליים תמיד האלימות קיימת אבל בגדול הם הצליחו.

אבשלום וילן: אני מנסה לשכנע כבר כמה שנים את מר דיוויד שטרן, הקומישינר של ה-NBA, לבוא לכאן ולספר איך הצליח להוציא את האלימות מתוך ה-NBA האמריקאי.

אבשלום וילן: נפגשתי אתו לפני כמה חודשים.

אבשלום וילן: היו כמה דוגמאות גם בעונה האחרונה, כיצד הוא נהג ביד ברזל, בלי חוכמות.

אבשלום וילן: עלינו להבין, צריך בזרוע אחת לעשות מהלכים חינוכיים, אבל בזרוע השנייה ליצור הרתעה.

אבשלום וילן: מאמן או שחקן יידע שאם הוא יפתח את הפה ייענש בקנסות כבדים מאוד.

אבשלום וילן: שאלתי את מר דיוויד שטרן מי בית-הדין, והוא אמר לי: אני.

אבשלום וילן: שם זה עובד אחרת, אבל יש כללים ברורים מאוד.

אבשלום וילן: אני חושב שאם ההתאחדויות והאיגודים, ואנחנו בכנסת, שנמשיך ללוות את הנושא, ומשטרת ישראל, ובתי-המשפט, ומשרד החינוך, והמשרד לביטחון פנים, ומשרד המשפטים וכל המערכת תעבוד במשותף – זה אפשרי.

אבשלום וילן: כשהקמנו את הוועדה אמרו: זאת תהיה עוד ועדת דיבורים ועוד פעם נשמע ברבורים.

אבשלום וילן: יש בעלי טורים בעיתונות הישראלית שמתפרנסים מזה, אני יודע.

אבשלום וילן: ועובדה, ביצענו שני מהלכי חקיקה דרמטיים.

אבשלום וילן: אין כמעט אף מדינה באירופה שהלכה לחקיקה בנושא גזענות כמונו.

אבשלום וילן: אז יגידו לי: מה, תעצור את כל היציע המזרחי?

אבשלום וילן: לא.

אבשלום וילן: אבל ברגע שיהיו המעצרים הראשונים ותהיה הענישה הראשונה יתחיל סוף-סוף דיון ציבורי.

אבשלום וילן: מדוע מותר בכדורסל לשאת שחקן כהה-עור על כפיים אבל כשהוא מגיע לשחק כדורגל ברוך דגו צריך לשמוע כאלה נהמות מגעילות ומכוערות?

אבשלום וילן: למה שחקנים ערבים לא נמדדים על-פי ערכם הספורטיבי, כולל הקללות המקובלות, אלא מייד מזכירים להם את דתם, את מוצאם וכולי, ודעת הקהל עובדת לסדר היום?

אבשלום וילן: על-פי החקיקה שאנחנו משנים לא יעברו על כך יותר לסדר היום, ואני מקווה שנצליח בגדול לנקות את המגרשים ולנקות את האווירה.

אבשלום וילן: את ליטרת הבשר שלנו כמחוקקים אנחנו מביאים.

אבשלום וילן: אני לא תמים ואני יודע שזה מצריך עבודה משותפת של כל הגורמים.

אבשלום וילן: אני מקווה שהפעם, בעקבות הדוח הזה, ובפעולה שנמשיך לעשות כאן נגיע לתוצאות.

שוקי דקל: אתמקד בקצרה בסיפה של דברי יושב-ראש הוועדה, חבר הכנסת אבו וילן, שאכן שם את הנושא הזה במרכז העשייה וכל הזמן, גם היום אם שמתם לב, הדגיש שזה טיפול מערכתי.

שוקי דקל: אין טיפול אחד באלימות אלא טיפול של כל הגופים שחברו יחד.

שוקי דקל: אני חושב שהוועדה העצימה את התהליך ויצאנו לדרך.

שוקי דקל: ועוד נקודה אחת, אני רוצה לחזק את מה שאמר חבר הכנסת וילן, שזה באמת לא ועדה של עוד דוח ועוד מגרה.

שוקי דקל: אנחנו בתהליך של עשייה, והעשייה צריכה להיות אג'נדה לחיים קדימה, מכיוון שהאלימות היא מכת מדינה.

שוקי דקל: הנושא הראשון, הוקמה ועדה ושרת החינוך, התרבות והספורט אימצה את התוכנית שנקראת "אצטדיון בטוח", שיש בה שלושה פרקים.

שוקי דקל: פרק אחד הוא ניהול האצטדיונים, קרי: מנהלי אצטדיונים ונושא שיטור וסדרנות.

שוקי דקל: הפרק השני הוא תקנים לבנית המגרשים.

שוקי דקל: חבר הכנסת אבו וילן נגע בנושא הזה.

שוקי דקל: יש קשר הדוק בין אלימות לבין מצב המגרש.

שוקי דקל: במגרשים ראויים, שיש בהם שירותים וגם שירותי נשים באות משפחות.

שוקי דקל: כשבאות משפחות, אמנם זה לא מנצ'סטר יונייטד ולא ריאל מדריד, אבל כאשר באות משפחות למגרש הבעלים או החברים מתנהגים אחרת, זאת עובדה.

שוקי דקל: לאור זאת קבענו תקנים של בנייה ומשרד הפנים, ביחד אתנו, הוציא תקנות בנייה מחייבות.

שוקי דקל: עברו מהתקן האמריקאי לתקן האנגלי, שנקרא "The green book" ומתקנים חדשים נבנים על-פי התקן הזה, שמספק גם בטיחות וגם אפשרות למניעת אלימות.

שוקי דקל: הנושא השני – והיום חבר הכנסת וילן הרצה עליו באחד הקורסים במכון וינגייט – הוא ניהול אצטדיונים.

שוקי דקל: ניהול אצטדיון של אלפי צופים – זה אחריות לחיי אדם, זה בטיחות, זה מקצוע.

שוקי דקל: מנהל אצטדיון צריך לעבוד מול המשטרה, מול גופי החירום – כיבוי-אש ואחרים, מול התקשורת, לנהל מערכת של אלפים.

שוקי דקל: את מי שמו בעבר לנהל אצטדיונים?

שוקי דקל: מי שהיה מכבס את בגדי השחקנים או מסמן בסיד באופן ידני את המגרשים.

שוקי דקל: הפכנו את זה למקצוע.

שוקי דקל: ראינו שבידם העניין הזה, והקורס מסתיים.

שוקי דקל: זה שיתוף פעולה יוצא מן הכלל עם ההתאחדות לכדורגל.

שוקי דקל: הנושא השלישי, אני שמח מאוד לבשר לכם על תוכנית שאנחנו מתכוונים להתחיל בה ב-25 ביולי, שהיא מהפך משמעותי שהוועדה העצימה.

שוקי דקל: פרט להורדת הגדרות – ואני לא ארחיב כי היושב-ראש כבר ציין שכולם נבהלו מזה אך התברר שהורדת הגדרות מנמיכה את הלחץ והמתיחות, כשאנשים לא נמצאים בכלובים.

שוקי דקל: והנה הראיה, במקומות שהורדנו גדרות אנשים באים למשחק כמו אל קונצרט, כאילו באו לראות תיאטרון, ואני שמח על כך.

שוקי דקל: כחולי המדים – ויסלחו לי חבריי, אנחנו הרי פועלים ביחד – גורמים לאנשים מסוימים להימצא בלחץ.

שוקי דקל: אנחנו הולכים למגמה שסדרנים יחליפו שוטרים באצטדיונים.

שוקי דקל: הזכרת את אנגליה, אנחנו מכירים את המודל הזה.

שוקי דקל: סיכמנו על תוכנית וב-25 ביולי נצא לדרך, נכשיר סדרן מזן חדש, עם סמכויות אכיפה.

שוקי דקל: זה דבר פנטסטי.

שוקי דקל: כתוצר לוואי, האגודות והקבוצות, כולל בכדורסל, ירוויחו, מכיוון שהשיטור עולה הרבה מאוד כסף.

שוקי דקל: אנחנו חושבים שזה יביא להורדת האלימות.

שוקי דקל: צריך לזכור, כל הדברים האלה נמצאים בתהליך ביצוע.

שוקי דקל: שלא יגידו שזה מהלך של דיבורים.

שוקי דקל: אני רוצה לציין גם את התוכנית השנתית למניעת אלימות ולהגינות בספורט.

שוקי דקל: עשינו פיילוט בבתי-ספר בירושלים, עם ביתר ירושלים ועם הפועל ירושלים בכדורסל ובכדורגל, תוכנית לאורך השנה, שהמנכ"לית והשרה היו מעורבות בה.

שוקי דקל: היו שני peak'ים כדי שנוכל לראות איך הדברים מתקדמים.

שוקי דקל: זה נמצא בתהליך ואנחנו מקדמים את התוכנית.

שוקי דקל: עם מר יעקב יונה אנחנו הולכים לכיוון השכונות, שהוא מטפל בהן.

שוקי דקל: הוא לקח על עצמו לתת הזנה אחר-הצהרים.

אבשלום וילן: חבר הכנסת ג'מאל זחאלקה צריך לצאת לוועדת הפנים ואיכות הסביבה וביקש להגיד שני משפטים, לכן אעצור אותך ותוכל להמשיך את דבריך לאחר מכן.

ג'מאל זחאלקה: אני שמח מאוד על העבודה הזאת.

ג'מאל זחאלקה: אני חושב שנעשית כאן עבודת קודש, עבודה מצילת-חיים בסופו של דבר.

ג'מאל זחאלקה: בספורט צריכה להיות אווירה טובה וצריך לפעול למען זה.

ג'מאל זחאלקה: חסרים לי בישיבה הזאת נציגי האוהדים.

ג'מאל זחאלקה: אני חושב שהם הכתובת העיקרית.

ג'מאל זחאלקה: אני חושב שצריך כל הזמן להעביר מסר שאנחנו בעד האוהדים, רוצים את טובת האוהדים, רוצים שיבואו יותר אוהדים למגרשים.

ג'מאל זחאלקה: צריך שהשיח יהיה שכל המערכת תומכת באוהדים, על אף שלא מתחנפת אליהם.

ג'מאל זחאלקה: אני לא הולך הרבה למשחקי כדורגל אבל כשאני שומע אילו ססמאות אנשים צועקים אני נדהם.

ג'מאל זחאלקה: אני חושב שיש דרכים שכל הנהלה יכולה לטפח.

ג'מאל זחאלקה: למשל כל הנהלה תוכל לעשות שיר לקבוצה, יהיו קופירייטרים של ססמאות, שאנשים יוציאו קיטור.

ג'מאל זחאלקה: צריך להיכנס לראשו של האוהד ולחשוב איך אפשר לנתב את האנרגיות שלו למשהו קונסטרוקטיבי, של תמיכה רבה יותר בקבוצה שלו ולא גזענות, על אף שהוא יכול לצעוק נגד הקבוצה היריבה.

ג'מאל זחאלקה: אני חושב שצריך לעשות את זה באופן מודע.

אבשלום וילן: יש לי ויכוח גדול מאוד עם הבנים שלי על השירים נגד הקבוצות האחרות.

אבשלום וילן: תיזהר, אתה עולה כאן על מוקש.

ג'מאל זחאלקה: מניסיוני כפוליטיקאי שמשתתף בהפגנות, כשנותנים לקהל לצעוק כל מה שירצה שומעים ססמאות שונות ומשונות, שלפעמים בכלל לא רצויות, שלפעמים הולכות לכיוון לא טוב.

ג'מאל זחאלקה: אבל אם אתה מכין להם מראש ססמאות ונותן להם ביד, אתה יוצר איזו אחידות ויודע שתשיג את שלך.

ג'מאל זחאלקה: אני פונה להנהלות הקבוצות לחשוב על זה, איך לתת לאוהדים לבטא את אהדתם לקבוצה על-ידי שיר לכל קבוצה, שיהיה שיר יפה וקליט, או ססמאות מסוימות.

30803: השיר הזה יהיה עד הגול הראשון.

ג'מאל זחאלקה: לפעמים אפשר אפילו לשתול מישהו בין האוהדים.

ג'מאל זחאלקה: צריך לחשוב בצורה מודעת איך לנתב את האנרגיות של האוהדים כדי שלא ילכו לעידוד אלימות או לגזענות.

ג'מאל זחאלקה: אני חושב שזה קו שצריך להמשיך בו אחרי המלצות הוועדה, אני חושב שזה הדבר העיקרי.

ג'מאל זחאלקה: אני מתנצל שאני צריך לעזוב ולרוץ לוועדה נוספת.

אבשלום וילן: תודה לחבר הכנסת זחאלקה.

שוקי דקל: מינהל הספורט ביחד עם הדוברוּת של המשרד הובילו קמפיין למניעת אלימות במגרשי ספורט באמצעות תשדירים בערוצי הכבלים, כי כפי שאמרת זה פעולה רב-מערכתית בכל מיני כיוונים.

שוקי דקל: שלחנו משלחות נוער לארצות-הברית למחנות אליהם מגיעים בני נוער מכל מיני מדינות בהן יש עימותים.

שוקי דקל: הם עברו סדנאות בנושא הזה והכשירו מדריכים צעירים איך להפחית אלימות ואיך לקבל את השונה והזר.

שוקי דקל: שיתפנו כוכבי ספורט בפנלים בבתי-ספר.

שוקי דקל: היתה לזה הצלחה בלתי רגילה.

שוקי דקל: עשינו את זה פעמיים ובשנה הבאה צריך להרחיב את הפעולה הזאת בכל המערכת.

שוקי דקל: שיתוף כוכבי כדורגל עם ארגון השחקנים – זה לא יצא לפועל אבל הועלה רעיון שכוכבי כדורגל ומאמנים בולטים יתנדבו לשבת ביציעים המוּעדים.

שוקי דקל: ברגע שמישהו יתפרע, הם רק יעמדו ויסתכלו, יעמדו מול הקהל הזה.

שוקי דקל: אין לנו ספק שגם זה יסייע.

שוקי דקל: קיימנו שני כנסים ארציים, אחד בנצרת בהשתתפות 320 מנהלי מחלקות לספורט ברשויות המקומיות ואנשים שעוסקים בתחום החינוך בספורט, על הסברה בתחום האלימות.

שוקי דקל: קיימנו כנס ארצי במכון וינגייט לכל גופי הספורט בנושא מניעת אלימות והתנהגות במגרש.

שוקי דקל: צריך לזכור שבזירת המשחק האלימות לא קיימת, אבל היא מתחילה שם, כמו שחבר הכנסת אבו וילן אמר.

שוקי דקל: אם אחד השחקנים מרים יד או עושה תנועה הוא גורר אחריו את מאות האלפים.

שוקי דקל: עשינו פרויקטים עם קרן סקט-רש"י בכל הישובים בפריפריה, יהודים וערבים, על דרך חיים דרך הספורט, על כל האפשרויות של התקשרות.

שוקי דקל: לא צריך להסביר כאן שהספורט הוא טריגר, הוא מטרה, הוא אמצעי, הוא גשר בין צירים, הוא מוריד מחיצות.

שוקי דקל: אני עם גופייה, הוא עם גופייה, לא צריך אולפן, לא צריך ללמוד ערבית או עברית, נותנים כדור ו"מדברים".

שוקי דקל: יש לנו פרויקטים רבים בצפון, פרויקטים של דו-קיום – כמו צעדות, רכיבה.

שוקי דקל: חשוב לציין שבהנחיית השרה והמנכ"לית משרד החינוך אימץ את מסקנות ועדת החקירה הפרלמנטרית.

שוקי דקל: זאת לא ועדה של עוד מגרה אלא דברים מתבצעים בפועל, זה אג'נדה לכל החיים.

פיני קבלו: נתתם לזה גם תקציב?

שוקי דקל: אנחנו עושים את זה.

עודד הכט: לא הכול עולה כסף.

שוקי דקל: בנושא הדו-קיום יש לנו פרויקטים שנוגעים לספורט ולכדורגל.

שוקי דקל: הישובים הבולטים: סח'נין, אום אל-פחם, בועינה-נוג'ידאת, עראבה.

שוקי דקל: בין בועינה ונוג'ידאת למשל יש מלחמת עולם אבל עובדה שבספורט הם מדברים.

שוקי דקל: בדרום יש לנו פרויקטים ייחודיים בספורט למגזר הבדואי והיהודי.

שוקי דקל: אנחנו קוראים לזה "הכר את השכן".

שוקי דקל: אתם צריכים לראות את האירוח, כיצד אלה ישנים בבתי אלה.

שוקי דקל: זה הספורט.

שוקי דקל: הדברים נבנים בצורה מסודרת ומתנהל אחריהם מעקב.

שוקי דקל: אנחנו עושים פרויקט עם ה-British council.

שוקי דקל: שלחנו מאמנים צעירים מהארץ, יהודים וערבים, למנצ'סטר, שקיבלו שם שיעורי אימון ושיעורים בנושאים הקשורים לאכיפה, חוק ומשמעת.

שוקי דקל: לאחר שחזרו לישראל עשינו מחנות אימונים בישובים יהודים וערביים.

שוקי דקל: אני רוצה לסכם, כיוון שיש עוד כמה דוברים, ולומר שזו כמובן דרך חיים, כפי שאמר היושב-ראש, כולנו ביחד.

שוקי דקל: אני רוצה לציין את שיתוף הפעולה היוצא מן הכלל עם המשטרה, לפעמים הם אפילו מאיצים בנו, ועם ההתאחדות לכדורגל.

שוקי דקל: יש עוד הרבה מה לעשות ורציתי רק להמחיש לכם קצת מן הפרויקטים שאנחנו עושים.

פיני קבלו: ראשית, אני מברך על הדוח.

פיני קבלו: מאחר ויש לי ניסיון עשיר, גם מתפקידיי הקודמים, כאשר ליוויתי קבוצה מליגה ג' ועד הליגה הלאומית, אכן נכון לומר שהסביבה היא שיוצרת אווירה.

פיני קבלו: אני זוכר שכאשר המגרשים היו מוזנחים היתה אלימות גדולה מאוד ולאחר שהקמתי את המגרש המפואר בבית-שאן מידת האלימות ירדה באופן דרסטי, אין כמעט כל אלימות בשנים האחרונות.

פיני קבלו: אני רוצה מאוד לקדם בשלטון המקומי את הדוח היפה הזה, שנעשתה בו עבודה מצוינת, אבל אני מודע גם לקשיים שהרשויות המקומיות וראשי הרשויות נתונים בהם.

פיני קבלו: עם פתיחת מגרשי הכדורגל אנשי המשטרה עושים בדיקות כדי לוודא את כשירות המגרש לקראת פתיחת העונה.

פיני קבלו: בעניין הזה חייבים להימצא תקציבים.

פיני קבלו: ראיתי כאן המלצה שתוקם קרן של 300 מיליון שקל.

פיני קבלו: לרשויות המקומיות לא פשוט להוציא סכומי כסף כאלה מהספורטוטו, ולכן אנו עלולים למצוא עצמנו במצב שהמשטרה, כתוצאה מהחוק שיעבור, לא תאשר פתיחת מגרשים.

פיני קבלו: יהיו עיריות שלא יהיו בידן תקציבים לתת את המאצ'ינג המקובל – כי רשות הספורט נותנת מאצ'ינג 40% מול 60% או להיפך.

פיני קבלו: אני מכיר את זה, בעיר שלי בניית המגרש נתקעה באמצע בגלל שלא היה כסף למאצ'ינג.

פיני קבלו: המגרשים לא יוכלו להיפתח וראשי הרשויות יעמדו בלחץ של האוהדים ויתקלו בגידופים בעל-פה ובעיתונות.

פיני קבלו: לכן צריך לאפשר לזה זמן ולמצוא לזה תקציבים.

פיני קבלו: לדעתי משרד האוצר חייב להיכנס כאן, כי עניין המאצ'ינג הוא משמעותי ביותר ברשויות המקומיות.

פיני קבלו: הכסף העיקרי ניתן לערים הגדולות שיש להן אפשרות לתת מאצ'ינג.

פיני קבלו: הערים הקטנות לא מצליחות לתת מאצ'ינג וגם לא יצליחו.

פיני קבלו: רוב המגרשים הבעייתיים הם לא בהפועל תל-אביב או בהפועל חיפה.

פיני קבלו: המגרשים הבעייתיים נמצאים בכפרים ובישובים בפריפריה.

פיני קבלו: לכן צריך למצוא פתרון לעניין הזה.

פיני קבלו: אם יימצא פתרון, אני מאמין שהדוח הזה ימומש ותהיה הצלחה גדולה מאוד בהורדת האלימות.

אבשלום וילן: תודה.

אבשלום וילן: נציגי משטרת ישראל.

ישראל סמולוביץ: אני אדבר על התחום האג"מי וחבריי ידברו בהמשך גם על הצד האח"קי (אגף החקירות).

ישראל סמולוביץ: אם אתם זוכרים, בתחילת העונה היה לחץ גדול והיה קצת רעש בעיתונות בגלל אירועים שונים, אבל לא רק בגלל זה, כי העבודה אכן התחילה כמה שנים קודם לכן.

ישראל סמולוביץ: מבחינת מדיניות המשטרה נכנסנו להלך-רוח תקיף יותר.

ישראל סמולוביץ: המדינית שלנו הפכה להיות תקיפה יותר ונמסרו הנחיות ליחידות בשטח לביצוע פעילות תקיפה בכל העבירות שהוזכרו כאן קודם, בצורה יותר יעילה וסיסטמתית.

ישראל סמולוביץ: במהלך השנה האחרונה היו כ-400 הרחקות ממגרשי הכדורגל.

ישראל סמולוביץ: יש עוד כמה דברים נוספים שאנחנו עושים בד בבד, בשדרוג המערכים הטכנולוגיים במגרשים.

ישראל סמולוביץ: יש לנו מערכת "גול" – מערכת בה אנו רושמים את כל מי שמורחק מהמגרשים, עם תמונה שלו ופרטים.

ישראל סמולוביץ: זה מופעל בכל הארץ וניתן לדעת מי הורחק מאיזו קבוצה ומאיזה מגרש.

ישראל סמולוביץ: השנה אנחנו מכניסים דבר נוסף, זיהוי פנים אוטומטי.

ישראל סמולוביץ: אם בעבר היתה בעיה לזהות מי נכנס, הכנסנו מערכת אוטומטית שתצליח לזהות את האדם שמנסה להתחמק מאתנו אל תוך המגרש, וגם זה ייצור הרתעה.

ישראל סמולוביץ: הטמ"סים (טלוויזיה במעגל סגור) שדיברו עליהם קודם יוצבו בכל המגרשים, ויש לשדרג אותם.

ישראל סמולוביץ: ראיתי אותם כמעט בכל המגרשים בליגת העל אבל אנחנו רוצים לעשות אותם טובים יותר, לרמת זיהוי פנים, כדי שאפשר יהיה לשלוט בזה מרחוק.

ישראל סמולוביץ: בשני מגרשים, של ביתר ירושלים ומכבי חיפה, רוצים להכניס השנה שערים פרפריים כדי לשמור טוב יותר על הכניסה, ליצור כניסה מבוקרת יותר.

ישראל סמולוביץ: מדברים גם על כרטיסים מגנטיים כדי למנוע זיופים, וכדי שתהיה בקרה טובה מי נכנס ובאיזה שער.

ישראל סמולוביץ: הלוואי וזה יופעל בכל המגרשים אבל זה תהליך שדורש המון תקציבים, לכן מתחילים בינתיים באצטדיונים הגדולים.

ישראל סמולוביץ: כמו שהוזכר כאן, הורדת הגדרות תרמה בהחלט לאווירה הנוחה.

ישראל סמולוביץ: אנחנו בהחלט מאמצים את מודל הסדרנות שהוזכר כאן, הולכים יד ביד, למרות שיכול להצטייר כאילו זה פועל נגד המשטרה, אבל אנחנו דוחפים לכיוון הזה.

ישראל סמולוביץ: אנחנו בהחלט רוצים פחות נוכחות משטרתית במקום.

ישראל סמולוביץ: הנוכחות המשטרתית תהיה איכותית – כוחות יס"מ, כוחות התערבות מיוחדים למקרים של חוסר שליטה והתפרעויות.

ישראל סמולוביץ: בכל השאר יטפל הגוף האזרחי, הסדרנים, עם מנהל האצטדיון שהוכשר לכך בקורס מיוחד, בשיתוף עם ההתאחדות לכדורגל.

ישראל סמולוביץ: שיתוף הפעולה בעקבות ההחמרה בחקיקה – אנחנו בהחלט לוקחים חלק בעניין הזה.

ישראל סמולוביץ: השתתפתי בעצמי בכל דיוני הוועדה בתחומים בהם הייתי מעורב, אם על הפירוטכניקה ואם על כל נושא אחר.

ישראל סמולוביץ: במיוחד החוק הייחודי שייכנס בקרוב לתוקף בעניין הקריאות הגזעניות – היו המון ויכוחים בעניין הזה.

ישראל סמולוביץ: בסופו של דבר זה נכנס ואני מאמין שיאושר בקרוב.

ישראל סמולוביץ: הוקמה ועדה משותפת שהתכנסה מדי פעם, ועדה משולבת שלנו עם משרד החינוך, ההתאחדות לכדורגל, שופטים, שחקנים ומאמנים, כדי שכל אחד יוכל להעלות טענותיו בפנינו, אם יש לו כאלה, וגם כדי להתעדכן בדברים שוטפים.

ישראל סמולוביץ: היתה פעילות משותפת עם התובע של ההתאחדות לכדורגל.

ישראל סמולוביץ: כל אימת שהיתה התפרעות במגרש מסוים שלחנו לו דוח והוא היה נותן לנו אחר-כך דיווח על אמצעי השיפוט שננקטו כנגד אותה קבוצה.

ישראל סמולוביץ: זה היה מסמך מחייב של אותו קצין משטרה, מפקד המגרש שהיה במקום, שהעביר את הדוח שלו לתובע של ההתאחדות לכדורגל והתובע היה מטיל קנסות ועונשים חמורים מאוד.

ישראל סמולוביץ: אני מקבל סיכום כמעט מדי שבוע על כל המגרשים, לא רק בליגות העל, אילו עונשים הוטלו על שחקנים, מאמנים וחברי קבוצה למיניהם שהיו מעורבים על-פי דוח השופט באירועים כאלה או אחרים, וזה מצוין.

ישראל סמולוביץ: באותו אופן יש לנו שיתוף פעולה עם דובר ההתאחדות לכדורגל על פרסום של דברים שונים.

ישראל סמולוביץ: אני חושב שהתחום הזה עדיין חלש וצריך לחזק אותו בכל ההיבטים, בכל המשמעויות השונות של הענישה, ההחמרה, סמכויות סדרנים וכדומה.

ישראל סמולוביץ: חייבים להפיץ את זה בכל תחומי התקשורת.

ישראל סמולוביץ: אני חושב שאם כל הגופים יירתמו למערכה הזאת, יש סיכוי טוב לצמצם לפחות את האלימות ברמה ניכרת.

אבשלום וילן: תודה.

אבשלום וילן: סגן ניצב מאיר כהן, ראש מדור חקירות.

23597: קודם כול, אני רוצה לברך על פעילות הוועדה בשנים האחרונות.

23597: אין ספק שזה משפיע מאוד על ההתייחסות, גם של השוטרים וגם של האזרחים בנושא האלימות.

23597: במשטרה ככלל יש עלייה במלחמה נגד האלימות, ולא משנה אם זה אלימות נגד קטינים בבית-הספר או אלימות במגרשי הכדורגל.

23597: הנחינו את כל החוקרים, את כל קציני החקירות במשטרת ישראל, ובפרט בכדורגל, בנושא החמרת האכיפה, פתיחת תיקים והשלמות.

23597: קבענו כי תיקים לא ייסגרו אלא אם כן מוצו כל הליכי החקירה וכי יש לנסות להגיע לכתבי אישום.

23597: יש לי כמה נתונים, אם זה מעניין את כבוד היושב-ראש.

23597: בעונה האחרונה היתה ירידה במספר התיקים, זה כבר טוב.

23597: בעונה האחרונה נפתחו 240 תיקים – גם תיקי אזהרה וגם תיקי פ"א – לעומת 288 תיקים שנפתחו בעונה הקודמת.

פיני קבלו: השנה היו פחות אוהדים.

23597: גם זה יכול להיות, אבל גם היתה יותר אכיפה ויותר השפעה של מדיניות המשטרה.

23597: מתוך תיקי ה-פ"א שנפתחו, 50% הגיעו לכלל כתבי אישום.

23597: זאת הצלחה וזה טוב מאוד.

23597: אנחנו לא סוגרים תיקים כלאחר-יד בשל חוסר עניין לציבור או חוסר ראיות.

23597: מעט מאוד תיקים נסגרים בשל חוסר עניין לציבור.

23597: בשל חוסר ראיות התיקים נסגרים רק לאחר שמוצו באמת כל הפעולות ולאחר שעשינו הכול כדי שאותו אדם לפחות לא יגיע פעם שנייה למגרשים.

23597: אנחנו גם לא מסתפקים במערכת "גול", שלא יוכל להגיע לאותו מגרש, אלא מבקשים מבית-המשפט שבזמן המשחק של קבוצתו יתייצב במקום אחר, כדי למנוע כניסתו למגרש בו מתנהל המשחק.

23597: יש הצלחה גדולה מאוד בנושא הזה.

23597: ביקשנו מכל קציני אגף החקירות בכל המחוזות שייזמו פנייה אל נשיאי בתי-משפט מחוזיים באזור שלהם, כדי שיתנו עדיפות לטיפול בתיקי האלימות בספורט יותר מכל תיקי האלימות האחרים.

23597: אנחנו נותנים חשיבות רבה מאוד לטיפול בתיקים של אלימות בספורט.

30803: כיושב-ראש קבוצה אני אכן מברך על כל היוזמות שעלו כאן.

30803: חבר הכנסת וילן, הזכרת ש-300 מיליון שקלים מהמועצה להסדר ההימורים בספורט יילכו לבניית מתקנים.

30803: זה אכן מבורך מאוד, כי חלק גדול מהמתקנים שלנו לא ראויים.

30803: אולי כדאי לקחת 20% מהתקציב הזה ולהשקיע בבתי-הספר, כי רוב הבעיות לצערי נובעות מאותם צעירים שאתה אומר שהוריהם רוצים לראות אותם כמו בניון וכל הכוכבים שלנו.

30803: לצערי, והמשטרה תעיד על כך, כל הבעיות שלנו כיושבי-ראש קבוצות וכאחראים נובעות מהתנהגות הצעירים.

30803: השאלה היא איפה המורים, איפה המנהלים ואיפה ההורים בבית.

30803: הרי אותו ילד מתנהג כפי שאתה מחנך אותו ולצערי מביא את כל החינוך הטוב והרע למגרש, ובמגרש אנחנו סובלים.

30803: גם לנו כיושבי-ראש קבוצות וכאחראים יש חלק.

30803: דיברת על יוסי אבוקסיס, אבל לא רק אבוקסיס, אלא גם יושבי-ראש לפעמים, לצערי, מלהיטים את הרוחות, עושים תנועה לא במקום ואז רואים אלפי אוהדים קופצים על הגדרות.

30803: אני חושב שכדאי לעשות הכול כדי לאמץ את כל המלצות ועדת החקירה.

30803: אני חושב שלבתי-הספר, למנהלים ולמורים יש תפקיד חשוב, ולנו כאחראים יש תפקיד לא פחות חשוב.

30803: אני מקווה שבסופו של דבר האלימות תרד, אחרת כולנו נפסיד.

יהושע גורא: אני מהוועד האולימפי.

יהושע גורא: יש לי שאלה פשוטה.

יהושע גורא: האם נמצא אתנו כרגע נציג משרד המשפטים?

אבשלום וילן: נציגת משרד המשפטים היתה צריכה להגיע אך לא הגיעה לישיבה.

יהושע גורא: לא סתם אני שואל על כך אלא לאור ההערות שלך בתחילת דבריך.

אבשלום וילן: כפי שאמרו כאן אנשי המשטרה, המערכת המשפטית היא החוליה החלשה.

אבשלום וילן: דיברנו על כך במספר ישיבות.

אבשלום וילן: אנשי המשטרה גם הביאו לנו דוחות, כמה תיקים ביקשו ומה העונשים שנגזרו.

אבשלום וילן: יש כאן בעיה שנובעת מהתרבות הישראלית.

אבשלום וילן: במובן הזה אנחנו מתנהגים כמו קיבוץ אחד גדול.

אבשלום וילן: אני יכול לומר כבן קיבוץ וכחבר קיבוץ, בדרך כלל באופן הכי טבעי כשיש בעיות סוגרים אותן בתוך המשפחה, בתוך הבית.

אבשלום וילן: כאן נתקלנו בדוגמה קיצונית, כאשר פרחחים בני 17-18 כמעט הפכו את האוטובוס של שחקני ביתר ירושלים, כמעט נכנסו בהם, והוגשה תלונה.

אבשלום וילן: המקרה הזה נדון בוועדה ואז מנהל ביתר ירושלים אמר שהם ביקשו לבטל את התלונה, והמשטרה התעקשה והמשיכה לחקור את התלונה.

אבשלום וילן: הוא אמר: בביתר ירושלים כולם מכירים את כולם, לא נעים לנו, הם פרחחים ונטפל בהם לבד.

אבשלום וילן: הבעיה היא שגם המערכת המשפטית במקרים רבים אומרת: אלה ילדים בני 16-17, לא נדפוק להם עכשיו את כל החיים.

אבשלום וילן: דרך אגב, חלק גדול מהם באים ממשפחות טובות, הורים טובים.

אבשלום וילן: זה לא עולם תחתון, הם לא אנשים לא סבירים מבחינה חברתית אלא בני נוער רגילים.

אבשלום וילן: ואז בדרך כלל השופט הולך לקולא ואומר: לא אהרוס לו את כל החיים.

אבשלום וילן: באה האמא ובא האבא לבית-המשפט, באים חברים ומבקשים.

אבשלום וילן: זה חלק מהבעיה, שלא נוצרת הרתעה.

אבשלום וילן: טיפלנו בזה, דיברנו עם שר המשפטים על הנושא הזה, דיברנו עם נציג הפרקליטות מר שי ניצן ואנחנו בהחלט מטפלים בזה.

אבשלום וילן: אני לא יכול להגיד לשופטים כיצד לשפוט, אבל להגביר אצלם את המודעות ואת הצורך בהרתעה – את זה בהחלט עשינו.

ירמי אולמרט: מר מאזן גנאים הזכיר כאן את נושא החינוך.

ירמי אולמרט: היינו כאן בישיבה באביב, לפני כמה חודשים, כאשר דוח דברת נראה קצת יותר אופטימי.

ירמי אולמרט: אין לי ספק, גם אם הוא לא ייושם השנה, או לפחות ב-30 הישובים בהם הולכים ליישם את דוח דברת, אני סבור שחלק מתוספת השעות במערכת החינוך צריך ללכת גם לנושא הספורט.

ירמי אולמרט: לאו דווקא לעוד שעות על המגרשים או על מסלולים, אלא גם לשעות של כיתות, בהשתתפות שופטי כדורגל וכדורסל ואנשי חינוך, אלה שמתחילים להטמיע בילדים את העקרונות מראשית הדרך, את מהות הרוח הספורטיבית.

ירמי אולמרט: אני לא רוצה להרחיב יותר מדי, הזמן שלנו קצר.

ירמי אולמרט: הנושא השני שנגעת בו, גם אנחנו באיגוד הכדורסל השתדלנו למשוך את מערכת השיפוט להחריף את הענישה במקרים שצריך לעשות כן.

ירמי אולמרט: אני מניח שהחקיקה שהזכרת קודם, שאני מקווה שתושלם בקריאה שנייה ושלישית בכנסת, תיצור הרתעה.

ירמי אולמרט: אין ספק שלאורך זמן הרתעה טובה בהרבה מאכיפה.

ירמי אולמרט: היות ואנחנו עוסקים בספורט ותמיד מדברים על רוח הספורט, זה בעצם מה שהיינו רוצים וחייבים לשאוף לו.

ירמי אולמרט: לגבי האכיפה, בעונה האחרונה היתה תגובה קצת יותר מיליטנטית של המשטרה, ואני אומר את זה במובן מסוים בחיוב, אבל היא חייבת להיות ברוח זהה ואחידה.

ירמי אולמרט: אני לא רוצה להיכנס כאן לפרטי פרטים על המשחק האחרון ב"אוסישקין", ואני אומר את זה כי ב"אוסישקין" כנראה לא ישחקו בשנה הבאה בליגת העל.

קריאה: ישחקו שם קבוצות הנשים.

ירמי אולמרט: מסכנות, אין שם מיזוג אוויר וחם מאוד.

ירמי אולמרט: נעזוב את זה כרגע, למרות שעליי לציין שחייבנו התקנת מיזוג אוויר במגרשי ליגות העל.

ירמי אולמרט: אני אומר לעמיתיי מהמשטרה, אני מתייחס כרגע רק לדברים ששמענו מקצינים בכירים במשטרה, שאחד אמר שהוא מוציא החוצה רק מי שמקלל, והשני אמר שהוא מוציא החוצה רק מי שקורא קריאות נאצה.

ירמי אולמרט: חייבת להיות אחידות בגישה, אותה מיליטנטיות בתגובת המשטרה, כדי שתהיה תחושה, גם אצל אוהדים, שבכל מגרש ובכל מצב מתנהגים אל האוהדים באופן אחיד.

ישראל סמולוביץ: דיברתי על כך, על מדיניות אחידה.

ירמי אולמרט: הנושא הבא שהוזכר כאן, ואנחנו מכירים היטב – המתקנים.

ירמי אולמרט: לא יעזור שום דבר, אנחנו יכולים לדבר עוד ועוד אולם אנחנו מתקדמים בנושא הזה לאט מאוד.

ירמי אולמרט: במתקנים הגדולים יותר, ואני לוקח כדוגמה בעיקר את אצטדיון רמת-גן – האזרחים המבוגרים יותר כאן עוד זוכרים את תעלת המים שהיתה שם פעם ועוד דברים שהיו שם בעבר – ראינו לא רק במשחקי הנבחרת אלא גם במשחק גמר הגביע האחרון, שהיה בהחלט "חם" ברגעים האחרונים, הקהל התנהג אחרת כי המתקן אחר.

ירמי אולמרט: לא יעזור שום דבר, אנחנו יכולים לחזור ולדבר על הדברים האלה אבל אם לא נעשה הרבה יותר ואם המלצת הוועדה על הקמת קרן מתקנים לא תתפוס תאוצה לא יעזור שום דבר.

ירמי אולמרט: אני רוצה לומר משהו בעניין הזה גם כראש רשות לשעבר.

ירמי אולמרט: יש לי תחושה – ואני מסתובב ברחבי הארץ ומבקר בכל מיני מקומות – שלפעמים ראשי רשויות שיודעים ללחוץ יותר מקבלים יותר, לא תמיד כשהם צריכים את המתקנים.

ירמי אולמרט: בהרבה ישובים יש ספורט – וספורט זה לא רק כדורגל או כדורסל – אולם אין די מתקנים.

ירמי אולמרט: לפני שבועיים עשינו את משחקי סוף עונת הקט-סל בכפר יונה.

ירמי אולמרט: ראש המועצה שם, שהבאנו לו 300 ילדים, אמר:

ירמי אולמרט: הדבר הראשון שאני הולך לעשות באולם החדש שבנו אצלנו זה להתקין מיזוג אוויר כי אני מבין שצריך לעשות את זה ואני רואה איך הדבר הזה מתפתח.

ירמי אולמרט: ובכן, חשוב שיהיו מתקנים טובים, זה עוזר לכולם.

ירמי אולמרט: דיברנו על ההורים.

ירמי אולמרט: אני לא רוצה להרחיב.

ירמי אולמרט: אני רואה את זה היום דרך הנבחרות.

ירמי אולמרט: אנחנו כרגע "מגלגלים" 13 נבחרות ישראל בכדורסל, לגברים, נשים וילדים בכל המסגרות.

ירמי אולמרט: כאשר ההורים באים יחד עם הילדים ויושבים ביציע באימונים לעתים יש בעיה קשה מאוד, כי בסך הכול כולם מכירים את כולם והאווירה הנוצרת שם לא הכי טובה.

ירמי אולמרט: צריך להמשיך בזה.

ירמי אולמרט: אני מאמין שאם תשלימו את החקיקה, והמהלך המשפטי ישלים את הליכי האכיפה, וועדת המשנה של ועדת החינוך, התרבות והספורט תעסוק בדברים האלה אז עם כל הדברים שעלו כאן, עם הרוח הטובה ועם הנכונות והרצון של כולם אפשר יהיה להתקדם.

ירמי אולמרט: אני מסכים עם אנשי המשטר שבסטטיסטיקה העונה האחרונה היתה אולי קצת יותר טובה, למרות שהיו כמה אירועים בודדים חריגים.

ירמי אולמרט: אנחנו לא יכולים להתברך בנתונים האלה.

ירמי אולמרט: צריך להמשיך הלאה.

פיני קבלו: פיתחנו מודל של בית-ספר לכדורגל בקיבוץ מסילות, שמשתתפים בו גם אנשי ההתיישבות, גם אנשי בית-שאן וגם אנשי המגזר הערבי, ועיבדנו תוכנית ממוחשבת.

פיני קבלו: זה תוכנית שכוללת למידה ולא רק לבוא לשחק כדורגל אלא גם חינוך לכדורגל.

פיני קבלו: אולי הוועדה תרצה לבקר שם.

אבשלום וילן: הציגו לנו כמה מודלים של כמה מקומות בארץ, שהם באמת כיוון יפה.

אבשלום וילן: הערה למשרד החינוך, בבקשה, ואחר-כך נציג ההתאחדות לכדורגל.

אורנה סדגת-ארז: אני היועצת של גברת רונית תירוש.

אורנה סדגת-ארז: אל"ף, אני מברכת על הדוח בשם המנכ"לית.

אורנה סדגת-ארז: אני חושבת שעשו עבודה חשובה.

אורנה סדגת-ארז: מעיון שלי בדוח, וגם מהערות שנשמעו כאן – אני סבורה שלא נשמע קול האוהדים.

אורנה סדגת-ארז: אנחנו במשרד החינוך אמנם אמונים על התלמידים, שהם רוב האוהדים בדרך כלל.

אבשלום וילן: הזכרתי בדוח את מינהלת האוהדים.

אבשלום וילן: היו כאן 4 ישיבות עם נציגי חוגי האוהדים, ששטחו את משנתם ודיברנו איתם.

אבשלום וילן: אמרתי במפורש שהתייחסנו לנושא הזה.

אבשלום וילן: אני פונה להתאחדות לכדורגל לקדם הקמת מינהלת אוהדים לצד ההתאחדות.

אבשלום וילן: זה תפקיד ההתאחדות לכדורגל.

אורנה סדגת-ארז: בנושא הזה הרמנו כפפה חשובה מאוד.

אורנה סדגת-ארז: הזכיר ד"ר שוקי דקל פרויקט שעשינו במחוז ירושלים עם כל קבוצות הכדורגל והכדורסל.

אורנה סדגת-ארז: צריך להעתיק את המודל הזה – אולי ההתאחדות לכדורגל תרים את הכפפה הזאת.

אורנה סדגת-ארז: המודל מוכן אצלנו והוכח במהלך השנה האחרונה שהוא עובד.

אורנה סדגת-ארז: מנכ"לית המשרד נפגשה עם אוהדי ביתר ירושלים במפגש מוצלח מאוד, שהביא להמשך עבודה עם המשטרה על כל מיני הקלות שרוצים לתת לאוהדים, כדי לנסות להגיע לעמק השווה, מה מותר להכניס ומה אסור להכניס למגרשים.

אורנה סדגת-ארז: לפי מה שאנחנו לומדים, זאת הדרך הנכונה.

אורנה סדגת-ארז: ברשותך, אם תקרא להרים את הכפפה של האוהדים, של הגרעין הקשה, אנחנו מוכנים לסייע ולהרחיב את הפרויקט שלנו ממחוז ירושלים למחוזות אחרים בארץ ולתת את המימון, וזה עולה כסף.

אורנה סדגת-ארז: שאלו כאן אם יש גם כסף לצד הדוח הזה, אז כן, המשרד שלנו נותן המון כסף בנושא מניעת אלימות, לא רק בספורט אלא בכל התחומים.

אבשלום וילן: אני רוצה להעיר בעקבות דבריו של מר ירמי אולמרט, בעקבות האירועים ב"אוסישקין" קיבלתי כ-10 אי-מיילים מכל מיני אנשים שכתבו: מה המשטרה עושה לנו?

אבשלום וילן: זה בעקבות החוקים שלך ואנחנו לא נצביע יותר עבור המפלגה שלך.

אבשלום וילן: אמרתי שאני מוכן לאבד 20 מצביעים אם זאת הבעיה.

אבשלום וילן: אני חושב שמר ירמי אולמרט אמר נכון מאוד, שזה חייב להיות אחיד.

אבשלום וילן: הטענה שלהם היתה שכל שוטר פועל אחרת.

עודד נחמן: גם בזמן המשחק המשטרה דיברה בפירוש בשני קולות.

אבשלום וילן: הכיוון חייב להיות אחיד.

אבשלום וילן: אבל אנחנו גם יודעים שהקהל ב"אוסישקין" הוא לא בדיוק נופת צופים.

אורי שילה: קודם כול, אני כמובן מצטרף לברכות על הדוח הזה.

אורי שילה: כותרת הדוח היא "דוח מסכם של ועדת החקירה הפרלמנטרית בנושא האלימות בספורט", אולם דה פקטו רובו עסק באלימות בכדורגל.

אורי שילה: לפעמים איגוד הכדורסל היה רלוונטי באירועים כאלה או אחרים אבל במרבית הזמן ב-4 השנים האחרונות הוועדה עסקה בכדורגל.

אורי שילה: הזכירו כאן את הרצינות של ההתאחדות לכדורגל.

אורי שילה: אני חושב שההתאחדות לכדורגל, למעט אולי 2-3 ישיבות במהלך 4 השנים, היתה מיוצגת כאן בכל ישיבה.

אורי שילה: גם בישיבות הדלילות יותר וגם בעמוסות יותר, תמיד היינו כאן, תמיד היינו חלק מהוועדה הזאת וגם עשינו דברים בשטח.

אורי שילה: הדברים שעשינו פורטו בכל ישיבה לגופה.

אורי שילה: אין צורך להתחיל להציג כאן רשימת פעולות שעשינו בשביל הפרוטוקול.

אורי שילה: למשל בנושא הגזענות, שהיום בא כהצעת חוק לקריאה שנייה ושלישית, בתקנוני ההתאחדות לכדורגל הוכנס סעיף ספציפי של חקיקה כנגד קריאות גזעניות כבר לפני שנתיים, כעבירת משמעת ספציפית.

אורי שילה: הקדשנו תשומת לב לנושא הזה כי ראינו את זה לא כעבירת אלימות רגילה.

אורי שילה: זה בקליפת האגוז דוגמה לדברים שעשינו.

אורי שילה: יש כמובן שיתוף פעולה עם כל הגורמים, גם בנושא הסדרנות שאנחנו מריצים עכשיו, גם בנושא האצטדיונים וגם בנושא הגדרות.

אורי שילה: זה הכול ההתאחדות לכדורגל כמוביל מקצועי.

אורי שילה: לפעמים כשיש עבירות אלימות או קורים מקרים שואלים: איפה ההתאחדות לכדורגל?

אורי שילה: אז פעם אחת ולתמיד שלא יטעו, להתאחדות לכדורגל אין סמכויות כמו שניתנו למשטרה או לבתי-המשפט או לאף אחד אחר.

אורי שילה: אנחנו לא עוצרים אוהדים.

אורי שילה: אנחנו הגוף שמנהל את הכדורגל וצריך להעלות את הדברים לסדר היום ולקשר בין הקצוות של כל הגופים, ואת זה אנחנו עושים.

אורי שילה: אנחנו לא נעצור אוהדים וגם לא נשפוט אוהדים, זה תפקיד של גופים אחרים.

אורי שילה: אפשר לסקור כאן פעולות חינוכיות שעשינו ופעולות רבות אחרות שנעשות, וכולן מבורכות.

אורי שילה: אבל צריך לחזור ולשנן, שעד שהאוהד הראשון יישב שנתיים מאחורי סורג ובריח כל שאר הדברים יכולים להיעשות עוד הרבה שנים, אפשר להוריד גדרות ואפשר לעשות חקיקה נגד גזענות, אפשר להגיד שלא יקפצו לדשא, הכול טוב ויפה.

אורי שילה: הדברים האלה הם טיפה וטיפה וטיפה.

אורי שילה: כאשר בית-המשפט יכניס מאחורי סורג ובריח לשנתיים את האוהד הראשון – זה ייצור את האפקט של כל הדברים האלה ביחד.

אורי שילה: אמרו עשר פעמים וצריך להגיד עשרים פעמים, בתי-המשפט הם הגורם שצריך לתת דעתו לדברים האלה, כך לפחות לעניות דעתי, גם כמשפטן וגם כנציג ההתאחדות לכדורגל.

אורי שילה: עברתי על מסקנות הדוח.

אורי שילה: רוב המסקנות מופנות אל המשטרה או מתייחסות לחקיקה ולמתקנים.

אורי שילה: רוב הדברים שההתאחדות לכדורגל יכולה לפעול בהם היא כבר עושה.

אורי שילה: משפט אחרון על האוהדים, כי ראיתי שאנחנו צריכים להרים כאן כמה כפפות בדרך.

אורי שילה: כמעט בלתי אפשרי שההתאחדות לכדורגל תארגן מינהלת אוהדים, מכיוון שאין קבוצת אוהדים אחת לקבוצת כדורגל אחת.

אורי שילה: למכבי תל-אביב למשל יש 4 או 5 מחנות אוהדים.

אורי שילה: אולי השנה כולם יתאחדו לקראת ה"גלקטיקוס" – "ושבו בנים לגבולם".

אורי שילה: האוהדים של קבוצות הכדורגל במקרים רבים הם לא מבית אלא מחוץ.

אבשלום וילן: אני לא מתערב בנעשה במעצמות זרות, אבל למדתי בחיים, תמיד עדיף לעבוד עם סוסים צעירים ורעבים ולא עם ותיקים ועייפים ...

אורי שילה: זה כבר דעה מקצועית.

אורי שילה: אני לא בטוח שמסחרית זה היה השיקול במקרה הזה.

אורי שילה: אם ההתאחדות לכדורגל תפנה היום לקבוצת מכבי תל-אביב כגוף שרוצה לאגד אותם, ותאמר:

אורי שילה: אני רוצה את שלומי ואת משיח ואת פקס, יגידו לך: מה פתאום?

אורי שילה: אלה האויבים שלנו.

אורי שילה: תשאל אותם: אז מי הנציגים שלכם?

אורי שילה: הם יגידו: תיקח את יוסל'ה.

אורי שילה: אז האוהדים יגידו: יוסל'ה זה טוב אבל הוא לא הנציג שלנו.

אורי שילה: כלומר יש כאן תמיד בעיה של אוהדי הבית שלא תמיד מייצגים את האוהדים האמיתיים, ואוהדי החוץ שלא מייצגים את הקבוצה, וכאן יש בעיה גדולה.

אורי שילה: אם הקבוצה לא משתלטת, ההתאחדות בוודאי גם לא יכולה.

אורי שילה: דרך אגב, ניסינו לעשות מפגשים לא פורמליים וגילינו את הבעייתיות מהר מאוד.

אורי שילה: תמיד אמרנו שנשמח לתמוך בכל דבר, בכל פעולה כזאת, אבל קודם כול הקבוצות צריכות לחיות עם עצמן בשלום.

אורי שילה: אני שוב מברך.

אורי שילה: אם חס וחלילה יהיו אירועים בשנה הקרובה אני מניח שתימצא כאן הפלטפורמה לארח את הישיבות, אם לא בוועדה הזאת הרי בוועדה אחרת, ואנחנו כמובן נהיה חלק מכל מהלך עתידי.

אבשלום וילן: ההתאחדות לכדורגל יכולה להרים את הכפפה הזאת.

אבשלום וילן: שלוש קבוצות אוהדי מכבי תל-אביב ידועות, ויש קבוצות אחרות.

אבשלום וילן: צריך להתחיל.

אבשלום וילן: הקבוצות עצמן צריכות לעשות את זה.

אבשלום וילן: המודל של אנגליה הוא המודל הנכון.

אבשלום וילן: מינהלת האוהדים יכולה להיות גם משענת כלכלית: הם נרשמים, תורמים, קונים חומרים, מחזיקים את אתר האינטרנט, נוצרות מערכות שלמות.

אבשלום וילן: באנגליה יש קבוצות ומועדונים עם עשרות אלפי אוהדים.

שוקי דקל: עם הרבה חוליגנים, והם עושים את זה.

אבשלום וילן: הם גם נמצאים בבקרה על החוליגנים.

אבשלום וילן: אני חושב שצריך להרים את זה כדגל.

אבשלום וילן: פעם, פעמיים, שלוש ובסוף זה יזרום.

אבשלום וילן: מר אורי שילה, אתם רק צריכים להחליט שאתם לוקחים את זה על עצמכם, עם הקבוצות.

אבשלום וילן: ברגע שאומרים: אנחנו לא יכולים, אז ברור שלא.

אבשלום וילן: קודם כול אני רוצה להודות לכולם.

אבשלום וילן: אני רוצה להודות למר אורי אפק, היועץ המקצועי הראשון של הוועדה, ולחברים האחרים שהגיעו לישיבות ב-4 השנים האחרונות, כל נציגי המשרדים והגופים.

אבשלום וילן: אני רוצה להודות לגברת אפרת מורלי שניהלה את הוועדה, ולגברת דלית אזולאי שניהלה את הוועדה לפניה.

אבשלום וילן: אני רוצה להודות לצוות העוזרים שלי.

אבשלום וילן: אני רוצה להודות לקצרנית הנאמנה שלנו.

אבשלום וילן: אני רוצה לגלות לכם שבגלל שהיא חובבת ספורט היא דרשה להיות כאן וליוותה אותנו בכל הדיונים.

אבשלום וילן: תמיד יש סבב בין הקצרניות אבל היא עשתה את זה מתוך עניין אישי.

אבשלום וילן: תודה לכם.

אבשלום וילן: אני רואה את הדוח שהגשנו היום כסיכום ביניים.

אבשלום וילן: תוקם ועדת משנה, יותר קטנה ומצומצמת שתמשיך לעקוב וללוות.

אבשלום וילן: בשיחות שהיו לי עם יושב-ראש הכנסת הסברתי שאי אפשר לעזוב את הפעולות בממד הציבורי, וגם בחוקים.

אבשלום וילן: אנחנו עושים עכשיו שינויי חקיקה, בשבוע הבא התהליך יסתיים.

אבשלום וילן: הוועדה אישרה, כל המשרדים הסכימו, יש לכך הסכמת ממשלה.

אבשלום וילן: בשבוע הבא החוק יעבור.

אבשלום וילן: ואז נצטרך לעקוב אם יהיו לקונות חדשות, או שינויים חדשים, וחשוב בעיקר המעקב ברמה הציבורית, שכנסת ישראל לא עוברת לסדר היום על אלימות בתחום הספורט בכלל, ואין מה לעשות, כשמדברים על אלימות בספורט זה ברוב המקרים בכדורגל.

אורי שילה: אני לא חולק על כך.

אבשלום וילן: תודה לכולכם.